Diari Oficial de la Generalitat Valenciana


Sumari del DOGV 2446, del 09-02-1995 (1995/833786)

ORDRE de 13 de gener de 1995, de la Conselleria d'Indústria, Comerç i Turisme, sobre concessió d'ajudes en matèria d'indústria i energia.
-----------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1995/01/13/(4)/dof/vci/html**

### Dades del document

Número de DOGV
:   2446

Data del DOGV
:   09-02-1995

Secció del DOGV
:   DISPOSICIONS GENERALS

Número del document
:   1995/833786


Data del document
:   13-01-1995

Organisme emissor
:   Conselleria d'Indústria, Comerç i Turisme

Tipus de document
:   Ordre

Anàlisi jurídica

ORDRE de 13 de gener de 1995, de la Conselleria d'Indústria, Comerç i Turisme, sobre concessió d'ajudes en matèria d'indústria i energia.   
La indústria valenciana està afrontant un procés prolongat d'adaptació que parteix de la crisi dels anys setanta i ha continuat amb el procés d'obertura de l'economia espanyola que ha suposat la integració en la Unió Europea i la realització del mercat únic.  
La pressió competitiva que comporta la presència en un mercat europeu unificat i obert a tercers països en virtut d'acords internacionals obliga a les empreses valencianes a un esforç important cara a consolidar la seua competitivitat tant davant països amb un nivell tecnològic i una més llarga tradició d'internacionalització de les seues economies, com davant països de recent industrialització amb avantatges de costos en treball i matèries primeres.   
La recent conjuntura recessiva ha accentuat problemes especialment aguts com l'atur o el dèficit públic i al mateix temps ha dificultat la continuació del procés d'adaptació de les empreses i ha frenat la capacitat inversora i limitat amb ell les possibilitats de crear llocs de treball, generar riquesa i afermar la competitivitat internacional sobre bases estables.  
La Generalitat Valenciana, conscient de la necessitat d'ajudar a les empreses i als sectors econòmics valencians a superar les actuals dificultats i a assentar fermament els seus factors de competitivitat a llarg termini, ha apostat en el Programa Econòmic Valencià 1994-1999 (PEV III) per un suport decidit a les activitats productives i per la continuïtat de la línia de col·laboració amb els principals agents econòmics i socials, situant en primer pla la preocupació per llocs de treball i atorgant un caràcter central a la regeneració del teixit productiu.  
El Programa Econòmic Valencià 1994-1999 assenyala la necessitat tant de potenciar una transformació estructural de la indústria valenciana que permeta augmentar el pes relatiu de sectors amb perspectives d'elevat creixent futur de la demanda com la necessitat de millorar el comportament de la major part dels sectors tradicionals pel que fa a inversió, innovació i assimilació etnològica i internacionalització.  
Per a assolir aquests objectius, el Programa Econòmic Valencià estipula com a estratègia a seguir el desenvolupament de polítiques de suport a les activitats productives orientades a elevar el nivell de productivitat de les empreses valencianes, millorant la disponibilitat de serveis d'alt nivell per al sector empresarial i impulsant la cooperació entre empreses. Entre aquestes polítiques inclou necessàriament el foment de la innovació i el desenvolupament tecnològic, la formació, la millora de l'accés de les petites i mitjanes empreses al finançament extern o el suport a la internacionalització de les empreses. Així mateix, es concedeix també una elevada prioritat a l'estímul, a la creació de noves empreses i al foment de la iniciativa empresarial entre els joves.  
D'altra banda, el Programa Operatiu de la Comunitat Valenciana que desenvolupa el Marc Comunitari de Suport, i d'acord amb el que s'estableix en el PEV III, conté entre les seues actuacions, que seran cofinançades pels Fons Estructurals, la previsió de diversos règims d'ajuda en matèria d'indústria i energia.  
Per tot això és necessari establir les normes que regiran la concessió d'ajudes en matèria d'indústria i energia en el període cobert pels citats instruments de programació, concessió supeditada al compliment del que es disposa en l'article 93.3 de Tractat Constitutiu de la Comunitat Europea. En virtut de tot això,  
ORDENE:  
CAPíTOL I  
Disposicions generals  
Article primer  
Constitueix l'objecte d'aquesta ordre establir el procediment i el marc general per a la concessió d'ajudes en matèria d'indústria i energia.  
Article segon  
1. Els qui vulguen acollir-se a aquest règim d'ajudes presentaran la sol·licitud, en imprès normalitzat, acompanyada de la següent documentació:  
a) Documents acreditatius de la identificació del sol·licitant o registrals, si es tracta d'una societat constituïda o projecte d'estatuts i dades del promotor, si està en fase d'execució.  
b) Memòria del projecte, en imprès normalitzat, que haurà de reunir les dades i els requisits i la documentació a aportar segons les característiques de la proposta a realitzar.  
c) Declaració d'ajudes sol·licitats o concedides per al mateix projecte.  
d) Justificació a tal data del compliment formal de les obligacions fiscals i de seguretat social, d'acord amb les disposicions vigents en la matèria o declaració responsable del compliment de les mateixes, segons es determine en els corresponents programes de l'IMPIVA.  
2. Així mateix, es podrà demanar del sol·licitant qualsevol altra dada, document i informe complementari que calga per a resoldre l'expedient.  
Article tercer  
1. Les sol·licituds es presentaran abans que es realitze el projecte. Tanmateix, per a les ajudes en generació fotovoltaica, eòlica i tèrmica solar, les sol·licituds es podran presentar fins a tres mesos després de la data d'acabament d'aquell.  
2. Els sol·licitants podran executar els projectes una vegada presentada la sol·licitud, sense esperar que la concessió de l'ajuda es produesca i sense que això prejutge la decisió que finalment s'adopte.  
Article quart  
1. Les ajudes seran concedides per resolució del president de l'IMPIVA, fixant expressament la quantia i incorporant, si és el cas, les condicions i obligacions que afecten al desenvolupament del projecte.  
2. Així mateix, podran establir-se terminis parcials perquè el beneficiari execute com a mínim un determinat percentatge del projecte i per a la justificació del compliment d'altres condicions.  
3. Quan les ajudes s'atorguen a una societat en constitució, es fixarà un termini perquè el beneficiari presente la documentació acreditativa de les circumstàncies registrals de la societat. Si acabat el termini no s'ha presentat la documentació, l'òrgan que haja concedit la subvenció corresponent podrà procedir a declarar que l'interessat ha perdut els seus drets i arxivarà l'expedient. En cap cas s'abonarà l'import de les ajudes abans que la societat estiga constituïda i inscrita en el registre corresponent.  
4. La concessió de les ajudes estarà condicionada al compliment pel beneficiari de les seues obligacions fiscals i amb la seguretat social, en els terminis establerts en la normativa vigent en la matèria.   
5. El termini màxim per a resoldre les sol·licituds serà de sis mesos comptadors a partir de la finalització del termini de presentació. Si la documentació exigida en cada programa no estigués completa, el termini es computarà a partir del dia de la correcta presentació d'aquella.  
Acabat el termini màxim per a resoldre les sol·licituds sense que s'haja dictat una resolució, s'entendrà desestimada la sol·licitud de concessió de l'ajuda, en els terminis previstos en els articles 43 i 44 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.  
Article cinquè  
1. L'òrgan competent per a la concessió de les ajudes contemplades en aquesta ordre resoldrà les incidències que es produesquen amb posterioritat a dita concessió, i en especial els supòsits de:  
- Canvis de titularitat  
- Canvis d'ubicació  
- Pròrrogues per a l'execució del projecte i per al compliment de les condicions particulars de la concessió, amb caràcter excepcional.  
- Modificacions justificades del projecte inicial.  
2. El beneficiari haurà de comunicar, en qualsevol moment de la vigència de l'expedient, altres ajudes públiques que haja obtingut o sol·licitat per al mateix projecte amb posterioritat a la data de presentació de la sol·licitud  
Article sisè  
1. La liquidació de les ajudes s'efectuarà una vegada executat el projecte totalment o en les fases previstes, d'acord amb la sol·licitud presentada i en els terminis fixats per a la concessió de l'ajuda.  
Amb caràcter excepcional i en els terminis previstos en les corresponents lleis de pressupostos, podrà anticipar-se el pagament de l'ajuda amb anterioritat a la realització del projecte, després de la presentació prèvia pel beneficiari, si és el cas, de garantia suficient en la forma i quantia que així es determine anualment.  
2. Als efectes del que s'estableix en el punt anterior, els beneficiaris hauran de presentar:  
a) Documentació acreditativa de l'execució del projecte.  
b) Acreditació, si és el cas, del compliment de les obligacions i condicions que s'hagen establert.  
3. L'alteració d'alguna de les característiques del projecte aprovat, l'incompliment de les condicions i els terminis establerts en la resolució, la no execució parcial de la inversió, la falta de justificació de les despeses efectivament realitzades i la concessió amb posterioritat a aquesta acció de la sol·licitud d'altres ajudes públiques que en conjunt depassen els límits establerts, podran ocasionar la minoració de la subvenció concedida.  
Article setè  
L'incompliment pel beneficiari de qualsevol dels requisits, condicions i altres circumstàncies que ocasionaren l'atorgament de la subvenció o la falta de justificació de la realització del projecte, ocasionarà la incoació per l'òrgan competent per a la concessió de les ajudes del corresponent expedient que podrà finalitzar, si és el cas, amb la revocació de la subvenció i l'obligació de reintegrar les ajudes rebudes. En la tramitació del procediment es garantirà, en tot cas, el dret de l'interessat a l'audiència.  
Article vuitè  
L'Institut de la Petita i Mediana Indústria de la Generalitat Valenciana podrà, en qualsevol moment, efectuar les actuacions de comprovació i verificació de la inversió o realització de l'actuació objecte d'ajuda que considere necessàries.  
CAPíTOL II  
Règim d'ajudes  
Article novè  
1. Les ajudes en matèria d'indústria i energia seran gestionades i concedides per l'Institut de la Petita i Mitjana Indústria de la Generalitat Valenciana d'acord amb els programes i plans anuals que aprove el Comitè de Direcció i amb les consignacions previstos en les lleis de Pressupostos de la Generalitat Valenciana per a cada exercici econòmic.  
2. Els programes per a cada exercici econòmic, en el marc del que es disposa en les seccions 1ª, 2ª, 3ª i 4ª d'aquest capítol hauran de contenir, entre altres possibles aspectes, els següents:  
- Naturalesa de l'ajuda.  
- Actuacions objecte d'ajudes.  
- Beneficiaris.  
- Cost incentivable.  
- Quanties màximes, si és el cas, aplicables.  
- Terminis de presentació de sol·licituds, si és el cas.  
3. Per resolució del president de l'IMPIVA, anualment es faran públics aquests programes i l'import global màxim destinat per al finançament de les ajudes d'acord amb la corresponent llei de pressupostos.   
Secció primera  
Ajudes per al foment de la I+D,  
 la Innovació i la Diversificació Industrial  
Article deu  
Les ajudes previstes en aquesta secció es concediran, d'acord amb els programes corresponents, en el marc del règim que s'estableix a continuació:  
1. Podran rebre ajudes les següents actuacions:  
a) Projectes de creació, potenciació i desenvolupament de les activitats d'I+D que impulsen el desenvolupament de prototipus de nous productes i nous processos i l'aplicació de tècniques innovadores de gestió que milloren manifestament els existents.  
b) Projectes dirigits a impulsar la innovació i la diversificació en la indústria, la cooperació entre empreses i la transferència de tecnologia.  
c) Inversions en equipament, accions de consultoria i plans de formació i determinades despeses relacionades directament amb el projecte.  
2. Es considerarà cost incentivable:  
a) En projectes I+D:  
- Recursos humans.  
- Serveis externs.  
- Materials i equipament.  
- Despeses associades al projecte.  
- Inversió i despeses associades a tecnologia i qualitat.  
- Formació.  
b) En projectes de cooperació transnacional.  
- Despeses associades al projecte: desplaçaments i estada.  
- Serveis externes.  
c) En projectes d'assessorament extern.  
- Serveis externes.  
- Despeses associades al projecte: certificacions de demostració de qualitat.  
- Inversions no productives en equipament i instal·lacions que es deriven directament de les conclusions dels estudis i assessoraments.  
- Formació.  
d) En projectes de cooperació entre empreses:  
- Serveis externs.  
- Despeses associades al projecte.  
- Despeses de posada en marxa i primer establiment.  
- Formació.  
- Despeses o inversions no productives congruents amb la finalitat de la xarxa o preconsorci.  
- Recursos humans: cost-empresa del gerent.  
e) En projectes d'adquisició de coneixements i posada al dia de les PIMEs en tecnologia i disseny existents en el mercat:  
- Despeses associades al projecte: desplaçament i estada.  
f) En projectes d'establiment i millora de sistemes de gestió de la qualitat.  
- Inversió i despeses associades a projectes de gestió de la qualitat.  
En cap cas s'entendrà com cost elegible les inversions productives.  
3. L'import màxim de les ajudes que podrà concedir-se serà:  
- Fins un 50 per 100 quan es tracte d'investigació bàsica.  
- Fins un 25 per 100 quan es tracte d'investigació aplicada.  
- Fins un 25 per 100 quan es tracte d'activitats de desenvolupament, i aquelles tinguen com a finalitat impulsar la investigació bàsica, l'aplicada i la innovació en la indústria.  
- Fins un 50 per cent per a la posada en marxa i promoció de projectes de col·laboració i acords entre empreses valencianes i socis estrangers.  
- Fins un 50 per 100 quan es tracte d'assessorament extern i accions de cooperació entre empreses i despeses derivades de l'accés a certificacions de qualitat  
- Aquests límits podran incrementar-se en 10 punts quan l'ajuda vaja destinada a PIMEs. El mateix increment podrà aplicar-se quan el projecte estiga vinculat a programes o projectes comunitaris en curs.  
- Aquelles inversions no productives o activitats orientades a establir i millorar els sistemes de gestió de qualitat, així com les derivades de l'assessorament extern, podran obtenir un ajuda de fins al 25 per 100.  
- Les activitats de formació de tècnics i especialistes i les orientades a millorar el nivell de qualificació del personal de la indústria podran beneficiar-se d'una ajuda de fins al 100 per 100 del cost. Així mateix, es podran subvencionar activitats de formació específica, amb un límit màxim del 50% del cost incentivable.   
- Fins un 50 per 100 per a l'adquisició de coneixements i actualització de les PIMEs en tecnologia i dissenys existents en el mercat.  
Quan el projecte abaste dos o més camps, la quantia de l'ajuda es determinarà per mitjà d'una avaluació precisa de la part corresponent a cada un d'ells.  
Cap projecte acollit al règim d'ajudes previst en aquest règim no podrà rebre altres ajudes, excepte les que no sobrepassen el límit màxim establert per a cada cas, una vegada acumulades a la concedida després de l'autorització prèvia de l'òrgan competent per a la concessió de l'ajuda.  
4. Podran ser beneficiaris de les ajudes:   
- Agrupacions o associacions d'empreses.  
- Empreses industrials i de serveis.  
- Professionals   
- Institucions públiques i privades sense ànim de lucre, per a les quals no serà d'aplicació el que es disposa en els punts 2 i 3 d'aquest article.  
5. S'entendrà per PIMEs les petites i mitjanes empreses el nivell de col·locació de les quals no siga superior a 250 treballadors, amb un volum de negoci no superior a 20 milions d'ecus o bé un balanç general no superior a 10 milions d'ecus i en les quals una o diverses empreses que no compleixen les anteriors condicions no tinguen una participació superior al 25%, tret que aquestes siguen empreses de capital risc o inversors inversors institucionals sempre que no realitzen un control.   
Secció segona  
Ajudes a la inversió industrial  
Article onze  
Les ajudes previstes en aquesta secció es concediran, d'acord amb els programes corresponents, en el marc del règim que s'estableix a continuació:  
1. Podran rebre ajudes els projectes d'inversió industrial en equipament i instal·lacions que les doten d'una major competitivitat.  
2. Es considerarà cost incentivable el preu de la inversió en maquinària, equipament i instal·lacions noves.  
3. L'import màxim de les ajudes que podrà concedir-se no podrà sobrepassar el percentatge del 15 per 100 sobre el cost total aprovat del projecte.  
Aquest límit podrà incrementar-se en 5 punts quan l'ajudes s'emmarquen en algun programa de col·laboració amb el Ministeri d'Indústria i Energia.  
Cap projecte acollit al règim d'ajudes previst en el present règim podrà rebre altres ajudes, excepte les que una vegada acumulades a la concedida, prèvia autorització de l'òrgan competent per a la concessió de l'ajuda, no sobrepassen el límit màxim establert per a cada cas.  
4. Podran ser beneficiaris de les ajudes:  
- Petites i mitjanes empreses el nivell de col·locació de les quals no siga superior a 250 treballadors, amb un volum de negoci no superior a 20 milions d'ecus o bé un balanç general no superior a 10 milions d'ecus i en els quals una o diverses empreses que no acompleixen les anteriors condicions no tinguen una participació superior al 25%, només si aquestes són empreses de capital risc o inversors institucionals sempre que no realitzen cap control.  
- Professionals.  
Secció tercera  
Ajudes per a la protecció del medi ambient  
Article dotze  
Les ajudes previstes en aquesta secció es concediran, d'acord amb els programes corresponents, en el marc del règim que s'estableix a continuació:  
1. Podran ser objecte d'ajudes per a les següents actuacions:  
a) Desenvolupament, posada en marxa i aplicació de nous procediments industrials i noves tecnologies com a mesura contra la contaminació mediambiental.  
b) Activitats de formació, tant generals com relacionades amb un projecte específic, i iniciatives de promoció i divulgació d'actuacions vinculades a la indústria i tecnologia del medi ambient.  
c) Inversions de correcció industrial per a adaptar-se a les noves normes obligatòries de medi ambient i inversions destinades a obtenir uns nivells de qualitat ambiental substancialment superiors als contemplats en la legislació vigent.  
d) Inversions industrials dirigides a millorar la gestió mediambiental.  
e) Contractació per part de les indústries de serveis prestats per empreses especialitzades del sector mediambiental per a l'elaboració de diagnòstics ambientals sobre l'entorn i altres activitats de tipus tecnològic, així com la preparació d'aquesta acció i el desenvolupament de la fase de definició i viabilitat de projectes tecnològics o d'innovació i desenvolupament en l'àrea del medi ambient industrial.  
2. Es considerarà cost elegible:  
- Recursos humans.  
- Materials i equipament.  
- Despeses associades al projecte.  
- Obra civil i enginyeria.  
- Formació.  
- Serveis externs.  
- Inversió i despeses associades a tecnologia i qualitat.  
3. L'import màxim de les ajudes que podrà concedir-se serà:  
a) Per a projectes compresos en l'apartat a) del punt 1:   
Fins un 50 per 100 quan es tracte d'investigació bàsica, i fins un 30% quan es tracte d'investigació aplicada o desenvolupament. En ambdós casos aquests límits podran incrementar-se en un 10 per 100 quan l'ajuda vaja destinada a PIMEs. A efectes d'aplicar aquests percentatges s'entén com a investigació bàsica i aplicada i desenvolupament el que estableix l'enquadrament comunitari de les ajudes d'estat a «investigació i desenvolupament» en l'annex I (DOCE número 83/2 de l'11.04.86).  
b) Per a projectes compresos en l'apartat b) del punt 1:  
Les iniciatives de promoció i divulgació podran beneficiar-se d'una ajuda de fins al 100 per 100. En el cas d'activitats de formació específiques, es podran beneficiar d'una ajuda de fins al 30%, i si el beneficiari és una PIME, fins el 50% brut. Les accions de formació d'abast general podran beneficiar-se d'una ajuda de fins el 100 per 100.  
c) Per a projectes compresos en l'apartat c) del punt 1:  
Fins un 30 per 100 quan es tracte d'inversions en equipament de control o de correcció industrial per a adaptar-se a les noves normes obligatòries o altres obligacions legals o instal·lacions industrials desenvolupades per a valoritzar residus. Si l'actuació subvencionada té com a objectiu obtenir uns nivells de qualitat ambiental substancialment superiors als recollits per la legislació vigent, podrà beneficiar-se d'una ajuda de fins el 30 per 100 brut i, en el cas que el beneficiari siga una PIME, de fins el 40 per 100.  
d) Per a projectes compresos en l'apartat d) del punt 1:  
Fins el 15 per 100 quan es tracte d'inversions industrials encaminades a la millora de la gestió medioambiental.  
e) Per a projectes compresos en l'apartat e) del punt 1:  
La contractació de serveis tècnics avançats podrà beneficiar-se d'una ajuda de fins al 30 per 100, i del 50 per 100 quan el beneficiari siga una PIME, així com les ajudes per a activitats d'informació i serveis d'assessorament.  
Quan el projecte abrace dos o més camps, la quantia de l'ajuda es determinarà per mitjà d'una avaluació precisa de la part corresponent a cada un d'elles.  
Cap projecte acollit al règim d'ajudes previst en el present règim podrà rebre altres ajudes, excepte les quals una vegada acumulades a la concedida, prèvia autorització de l'òrgan competent per a la concessió de l'ajuda, no sobrepassen el límit màxim establert per a cada cas.  
4. Podran ser beneficiaris de les ajudes:   
- Empreses industrials i de serveis.  
- Agrupacions o associacions empreses.  
- Professionals  
- Persones físiques i institucions públiques i privades sense ànim de lucre, a les quals no s'aplicarà el que es disposa en els punts 2 i 3 d'aquest article.  
5. S'entendrà per PIMEs les petites i mitjanes empreses el nivell de col·locació de les quals no siga superior a 250 treballadors, amb un volum de negoci no superior a 20 milions d'ecus o bé un balanç general no superior a 10 milions d'ecus i en les quals una o diverses empreses que no acomplesquen les anteriors condicions no tinguen una participació superior al 25%, exceptuant si aquestes són empreses de capital risc o inversores institucionals sempre que no realitzen cap control.  
Secció quarta  
Ajudes a l'estalvi energètic,   
diversificació i energies alternatives  
Article tretze  
Les ajudes previstes en aquesta secció es concediran, d'acord amb els programes corresponents, en el marc del règim que s'estableix a continuació:  
1. Podran ser objecte d'ajudes les següents actuacions:  
a) Projectes encaminats a modificar processos productius i a adoptar noves tècniques que permeten la millora dels rendiments energètics per a aconseguir un estalvi apreciable d'energia.  
b) Inversions encaminades a la diversificació energètica amb l'objecte de reduir la dependència del petroli i els seus derivats.  
c) Projectes per a l'ús d'energies renovables.  
d) Projectes associats a l'estalvi energètic, diversificació i energies renovables que pel seu caràcter innovador siguem difusores de noves tècniques, la implantació dels quals pua tenir un efecte multiplicador.  
e) Qualsevol altre projecte que en el camp de l'energia estiga d'acord amb el programa d'actuacions de l'IMPIVA.  
2. Es considerarà cost incentivable les inversions estrictament imputables a les actuacions conformes als objectius d'estalvi energètic, diversificació energètica o energies renovables.  
3. L'import màxim de les ajudes que podrà concedir-se no podrà superar els 200.000 ecus o el 30% de la inversió bruta.   
Cap projecte acollit al règim d'ajudes previst en el present règim podrà rebre altres ajudes, excepte les que una vegada acumulades a la concedida, després de l'autorització prèvia de l'òrgan competent per a la concessió de l'ajuda, no sobrepassen el límit màxim establert per a cada cas.  
4. Podran ser beneficiaris de les ajudes les persones físiques, professionals, entitats sense ànim de lucre, o empreses el volum de col·locació de les quals no siga superior a 500 treballadors.  
DISPOSICIONS ADDICIONALS  
Primera  
En el supòsit d'ajudes cofinançades amb fons comunitaris serà d'aplicació el procediment establert en aquesta ordre, el qual s'adequarà a les especialitats i complirà els requisits que oportunament es determinen en relació amb aquestes.  
La publicitat de les dites ajudes s'haurà de fer d'acord amb la normativa comunitària sobre la matèria.  
Segona  
Pel Comitè de Direcció de l'IMPIVA, i d'acord amb les consignacions previstes en les lleis de Pressupostos de la Generalitat Valenciana per a cada exercici econòmic, podrà ampliar-se l'àmbit de les ajudes a la inversió recollides en la secció 2ª del capítol II a activitats econòmiques no industrials. En relació amb aquestes ajudes, no serà d'aplicació el límit establert en el punt 3 de l'article 11, sinó que regirà el que disposa l'apartat 3.2 de les directrius comunitàries sobre ajudes estatals a les PIMES, adoptades per la comissió en data 20.05.92 (92/C 213/02) (DOCE 19.08.92).  
Tercera  
En el supòsit que els documents exigits que s'han d'adjuntar a la sol·licitud de concessió d'ajudes ja estiguen en poder de qualsevol òrgan de l'administració actuant, el sol·licitant podrà acollir-se al que s'estableix en l'apartat f) de l'article 35 de la Llei 30/1992, de Règim Jurídic de les Administracions Públiques i del Procediment Administratiu Comú, sempre que faça constar la data i l'òrgan o dependència en què es van presentar o, si és el cas, van ser emesos i quan no hagen transcorregut més de cinc anys des de la finalització del procediment a què corresponguen.  
En els supòsits d'impossibilitat material d'obtenir el document, l'òrgan competent podrà demanar-ne al sol·licitant la presentació o, en altre cas, l'acreditació per altres mitjans dels requisits a què es refereix el document.  
DISPOSICIó DEROGATòRIA  
única  
Queden derogades expressament les normes per les quals es regulen els règims vigents d'ajudes en matèria d'indústria i energia.  
DISPOSICIó FINAL  
única  
Aquesta ordre entrarà en vigor el dia que es publique en el Diari Oficial de la Generalitat Valenciana, salvant el que es disposa en l'article 93.3 de Tractat Constitutiu de la Comunitat Europea.   
València, 13 de gener de 1995  
El conseller d'Indústria, Comerç i Turisme,  
MARTíN SEVILLA JIMÉNEZ


Còpia Permalink ELI